འི་ཚོགས། །ཕྱག་འོས་ཀུན་ལ་ངེས་པར་གུས་བཏུད་དེ། །མདོ་རྒྱུད་བསྟན་བཅོས་མཁའ་ལ་ཉི་ཤར་ཡང་། །ལས་སྐལ་མེད་པས་སྙིང་གི་པདྨོ་ཟུམ། །ཐོས་བསམ་མེད་པས་ཚིག་གི་སྒྲོན་མེ་ཤི །སྒོམ་བསྲན་ཆུང་བས་མགྲིན་པའི་རྩ་མ་བྱེ། །གཏི་མུག་ཀློང་དུ་མུན་པའི་ཁྱི་སྣ་འཁྱམས། །བླ་མའི་དྲིན་གྱིས་ཇི་ལྟའི་དོན་རྟོགས་ཀྱང་། །སྦྱངས་སྟོབས་ཆུང་བས་ཇི་སྙེད་ཤན་མ་ཕྱེད། །མདོ་རྒྱུད་དགོངས་པ་འགྲེལ་བར་མི་ནུས་ཏེ། །སློབ་མས་བསྐུལ་ངོར་རྗེ་ལ་གསོལ་བཏབ་ནས། །མདོ་རྒྱུད་ཉམས་སྦྱར་ཕྲ་རྒྱས་ཆེན་མོ་བརྩམ། །འཁོར་བ་མྱ་ངན་འདས་པའི་ཆོས་རྣམས་ཀུན། །དགེ་སྡིག་ཕྲ་རགས་གཉིས་སུ་ཤེས་པར་བྱ། །དང་པོ་རགས་པའི་དབང་བཙན་འདི་ལྟ་སྟེ། །འཁོར་བ་སྣོད་བཅུད་གཉིས་སུ་ཤེས་པར་བྱ། །སྣོད་ལ་འདུས་བྱས་འདུས་མ་བྱས་དང་གཉིས། །ནམ་མཁའ་སྐྱེ་འགག་མེད་པས་འདུས་མ་བྱས། །ནམ་མཁས་གར་ཁྱབ་འགྲོ་བས་ཁྱབ་པ་སྟེ། །འཁོར་བ་འདི་ལ་ཟད་མེད་འཕེལ་བ་མེད། །གངས་ཅན་ཕྱག་ནས་ཀོས་ཀོའི་བར་དག་ལ། །སྟོང་གསུམ་རྩ་ལྔ་འདི་ནི་བཅུ་གསུམ་པ། །དབུ་ཞབས་བར་ལ་སྟོང་གསུམ་བསམ་མི་ཁྱབ། །ཡས་མས་རྒྱ་ཐེབས་བརྩེགས་པ་ཁོ་ན་འདྲ། །ཕན་ཚུན་ཕུབ་སྦྱར་བཞིན་དུ་གནས་པའོ། །སྟོང་གསུམ་མདོས་འདྲ་འཕྲད་ཉལ་སྤྱི་གཙུག་དང་། །སོག་ཁ་ཟླུམ་པོ་ལ་སོགས་ཅིར་ཡང་སྣང་། །གླིང་བཞི་གསུམ་དང་གཉིས་སོགས་གྲངས་མ་ངེས། སེམས་ཅན་མང་དང་ཉུང་དང་གླིང་སྟོང་དང་། །ཉི་ཟླ་མང་དང་སྨིན་མཚམས་འོད་ཀྱང་ཡོད། །ཞིང་ཁམས་ཆེ་ཆུང་འོད་ལ་ཆེ་ཆུང་དང་། །རང་འོད་ནོར་བུའི་འོད་དང་མུན་པའི་ནང་། །འགྲོ་བ་རིགས་དྲུག་རིགས་གཅིག་བསམ་མི་ཁྱབ། །སྣོད་ཀྱི་འཇིག་རྟེན་གོང་དུ་བསྟན་པ་ཡིན། །བཅུད་ཀྱི་སེམས་ཅན་འོག་ཏུ་བསྟན་པར་བྱ། །དམུས་ལོང་མིག་སྔར་ཁ་དོག་སྣང་བ་མེད། །དམྱལ་བ་རྣམས་ཀྱི་སངས་རྒྱས་ཞལ་མི་མཐོང་། །འོད་གསལ་ལྷ་ལ་བཀྲེས་སྐོམ་སྡུག་བསྔལ་བྲལ། །ཐམས་ཅད་སེམས་ཀྱི་སྣང་བར་ཐག་ཀྱང་བཅད། །ཅེས་སོ། །བཅུད་ཀྱི་སེམས་ཅན་ལས་ཀྱི་སོག་ལུགས་ནི། །ལས་ཀྱི་དབང་གིས་འབྱུང་བཞིའི་སྦུབས་སུ་ཚུད། །སྦུབས་སུ་ཚུད་པའི་རྩ་རླུང་དྲྭ་བས་དཀྲིས། །རྩ་རླུང་ཐིག་ལེ་རྟོག་པའི་ཁྱད་པར་ཆེ། །ཉོན་མོངས་དབང་གིས་ལས་རྣམས་སོ་སོར་སྨིན། །རྒྱུ་རྐྱེན་འབྲས་བུ་བརྩི་ལུགས་བསྟན་པ་ནི། །མ་རིག་རྣམ་རྟོག་ཉོན་མོངས་ལས་དང་ནི། །རྒྱུ་རྐྱེན་མཐུན་སྦྱོར་འབྲས་བུ་བདེ་སྡུག་དང་། །ཅིར་སྣང་འཁོར་འདས་ཐམས་ཅད་གློ་བུར་བ། །ནང་གི་སྔར་རྐྱེན་ཕྱི་མའི་རྒྱུ་རུ་འགྲོ། །ལས་རྣམས་སོག་དང་འབྲས་བུ་སྨིན་པ་ལ། །རྒྱུ་རྐྱེན་གཉིས་ཀྱིས་སོག་ཅིང་སྨིན་པར་བྱེད། །རྒྱུ་རྐྱེན་གཉིས་པོ་འཁོར་འདས་ཀུན་ལ་སྦྱར། །འཁོར་བར་འཁྱམས་པའི་དགེ་སྡིག་རྣམ་གཉིས་ལ། །འཁོར་འདས་སོ་མཚམས་འབྱེད་པའི་དགེ་སྡིག་གཉིས། །འཁོར་བར་འཁྱམས་པའི་དགེ་སྡིག་རྣམ་གཉིས་ལ། །འཇུག་བྱེད་རྒྱུ་དང་རྫོགས་བྱེད་ལས་དང་ནི། །སྨིན་བྱེད་རྐྱེན་ལ་བྱེ་བྲག་བསམ་མི་ཁྱབ། །རྒྱུ་ལ་ཉེ་རྒྱུ་རིང་རྒྱུ་རྣམ་གཉིས་དང་། །རྐྱེན་ལ་ཉེ་རྐྱེན་རིང་རྐྱེན་རྣམ་གཉིས་འཆད། །འཁོར་བར་འཁྱམས་པའི་ལས་ལ་རྣམ་གསུམ་སྟེ། །དགེ་ལས་སྡིག་ལས་ལུང་མ་བསྟན་དང་གསུམ། །དང་པོ་ལུང་མ་བསྟན་ལ་རྣམ་གཉིས་ཏེ། །མ་ངེས་ལུང་མ་བསྟན་ནི་ལུས་ངག་གསུམ། །འབྲས་བུ་མི་འབྱིན་ལུང་མ་བསྟན་ལ་ནི། །བསྒྲིབས་ལ་མ་བསྟན་ཉོན་མོངས་ཅན་གྱི་ཡིད། །མ་བསྒྲིབས་མ་བསྟན་ཀུན་གཞིའི་རྣམ་ཤེས་སོ། །ནག་པོའི་ལས་ལ་ཁ་ན་མ་ཐོ་གསུམ། །རང་བཞིན་ཁ་ན་མ་ཐོ་བཅས་པའི་དང་། །འཇིག་རྟེན་གྲགས་པའི་ཁ་ན་མ་ཐོའོ། །རང་བཞིན་ཁ་ན་མ་ཐོ་མཚམས་མེད་ལྔ། །ཉེ་བ་ལྔ་དང་མི་དགེ་བཅུ་དང་ནི། །ཕ་དང་མ་དང་དགྲ་བཅོམ་བསད་པ་དང་། །དགེ་འདུན་དབྱེན་བྱས་དེ་བཞིན་གཤེགས་པ་ཡི། །སྐུ་ལ་ངན་སེམས་དག་གིས་མཚལ་ཕྱུང་བ། །ཡུལ་གྱིས་ལྕི་བ་དག་ཏུ་ཐུབ་པས་གསུང་། །མའམ་དགྲ་བཅོམ་མ་ནི་སུན་ཕྱུང་དང་། །བྱང་སེམས་ཉེ་བའི་གནས་ནི་བསད་པ་དང་། །
བསླབ་པ་གསོད་དང་འདུ་བའི་སྒོ་འཕྲོག་པ། །མཆོད་རྟེན་བཤིག་པས་མཚམས་མེད་དག་དང་ཉེ། །མི་དགེ་བཅུ་ལ་དབྱེ་ན་སུམ་ཅུ་སྟེ། །ལུས་ཀྱི་སྲོག་གཅོད་པ་ལ་རྣམ་པ་གསུམ། །མ་བྱིན་ལེན་ལ་སྟོབས་དང་ཐབས་དང་ནི། །གཡོ་སྒྱུའི་སྒོ་ནས་མ་བྱིན་ལེན་པའོ། །མི་ཚངས་སྤྱོད་ལ་རིགས་ཆོས་བདག་པོ་དང་། །ངག་གི་བཞི་ལ་རྫུན་ལ་ཕན་གནོད་གསུམ། །འཇིག་རྟེན་ཡང་དག་བདེན་པའི་ངག་འཁྱལ་དང་། །དངོས་དང་ལེན་དང་བརྒྱུད་ནས་རྩུབ་པའོ། །བཙན་ཕྲ་གཞོགས་ཕྲ་ལྐོག་ཏུ་ཕྲ་མ་འཇུག །ཡིད་ཀྱི་གསུམ་ལ་རང་གཞན་གཉིས་ལ་བརྣབ། །བདག་ཏུ་མ་གཟུང་ནོར་ལ་བརྣབ་པའོ། །དངོས་གནོད་ལན་གནོད་བརྒྱུད་ནས་གནོད་པའོ། །འཇིག་རྟེན་ལོག་ལྟ་ཡང་དག་ལོག་ལྟ་དང་། །བདེན་པའི་ལོག་ལྟ་དག་དང་སུམ་ཅུའོ། །ཞིབ་ཏུ་མདོ་སྡེའི་ནང་དུ་བལྟ་བར་བྱ། །མ་རིག་མུན་པ་རྒན་མོ་ལོང་བ་འདྲ། །འདོད་ཆགས་སྲེད་པ་ཚེ་དང་ལྡན་པ་འདྲ། །ཞེ་སྡང་ཁེངས་པ་སེང་གེ་ཆུར་ཤི་འདྲ། །ཕྲག་དོག་རླུང་དམར་ཆན་ཆུན་མོ་དང་འདྲ། །འདོད་ཆགས་ཚྭ་ཆུ་སྤྱི་བོ་སྐྱེས་དང་འདྲ། །སྡུག་བསྔལ་རྒྱ་མཚོ་ཚད་ནད་ཟ་ཟི་འདྲ། །རང་ངོ་མ་ཤེས་པ་ཡི་བར་དག་ལ། །རྟོག་པ་གར་འཕྲོས་ཤུལ་དུ་སྡུག་བསྔལ་འབྲང་། །ཞེས་སོ། །ཡན་ལག་བཞིའམ་བདུན་ལྡན་ལས་ཅན་ནི། །མི་གཅིག་གསོད་ན་བསམ་པ་ཞེ་སྡང་གིས། །བསླངས་པའི་ལུས་ཀྱིས་གསོད་སྦྱོར་བྱས་པའམ། །
གང་གིས་ཕར་གསོད་ཡང་ན་སོད་ཅིག་བསྒོ། །མཇུག་ཏུ་ཞག་གཅིག་དག་ལ་ཐུན་ཚོད་ནི། །དྲུག་ཆ་ལས་འདས་འགྱོད་པ་མ་སྐྱེས་ན། །བསམ་སྦྱོར་ཚང་བའི་ལས་ཡིན་ཆེན་པོ་ཡིན། །བགྱིད་པ་བགྱིད་སྩལ་ཡི་རང་རེ་རེའམ། །ཡང་ན་མི་དགེ་བཅུ་ཡི་རྐྱང་པ་ནི། །རེ་རེ་ལ་ནི་ཕྲན་ཚེགས་ཤེས་བྱའོ། །ལས་དེ་ཡང་ལྕི་བསམ་སྦྱོར་གཙོ་ཆེ་ཡང་། །ཡུལ་ལམ་དུས་ཀྱི་རྐྱང་རེ་ལྕི་བར་གསུངས། །དཔོན་སློབ་འཛོམ་ན་བསྟན་པའི་སྒོ་རུ་འཇུག །བཅས་ལས་འགལ་ན་ཉེས་པ་རིམ་པས་འཕོག བཅས་པའི་ཁ་ན་མ་ཐོ་སྡོམ་གསུམ་འགལ། །སོ་སོ་ཐར་ལ་རིགས་ནི་རྣམ་པ་བདུན། །དགེ་སློང་ཕ་མ་དགེ་ཚུལ་ཕ་མ་དང་། །དགེ་བསྙེན་ཕ་མ་བར་སློབ་མ་དང་བདུན། །བྱང་སེམས་དབྱེ་བ་ཆོ་གའི་བྱེ་བྲག་ནི། །བསླབ་བྱའི་རྣམ་གྲངས་ཕན་ཡོན་གཏོང་ཐོབ་ལྔ། །དབྱེ་བ་ལ་ནི་སྨོན་འཇུག་རྣམ་གཉིས་ཏེ། །བྱང་ཆུབ་མཆོག་ཏུ་སེམས་ནི་བསྐྱེད་ནས་སུ། །བདག་གིས་འགྲོ་ལ་དགེ་བ་ཅི་བགྱིས་པ། །འགྲོ་ཀུན་མཉམ་པར་སངས་རྒྱས་དག་ཏུ་ཡང་། །སྨོན་ལམ་འདེབས་པ་སྨོན་པའི་སེམས་བསྐྱེད་དོ། །སེམས་བསྐྱེད་ནས་ནི་སྡོམ་པ་གསུམ་པོ་ནི། །ཡང་དག་བླངས་ཏེ་སྤང་བྱ་སྤོང་བ་དང་། །བསླབ་པར་བྱ་བའི་ཆོས་རྣམས་ཐམས་ཅད་ལ། །འཇུག་ཕྱིར་འཇུག་པ་ཞེས་ནི་རབ་བརྗོད་དོ། །འགྲོ་བའི་གོམ་རླབས་བྱ་དང་ས་གུ་རྩེ། །རིག་པ་རྣོ་རྟུལ་བ་ལང་སྦྲེལ་དང་འདྲ། །འགྲངས་ལྟོགས་གཉིས་པོ་མགར་བའི་སྦུད་པ་འདྲ། །སྡུག་བསྔལ་སྤྱོད་ཀྱང་རྒྱལ་པོ་གཡོས་པ་མེད། །ཅེས་སོ། །སྔགས་ཀྱི་དམ་ཚིག་འབུམ་སྡེར་གྲགས་ན་ཡང་། །ཉི་ཤུ་རྩ་གཉིས་སྐུ་གསུང་ཐུགས་སུ་འདུས། །བཅས་པའི་ཁ་ན་མ་ཐོ་སྡོམ་གསུམ་བལྟ། །འཇིག་རྟེན་གྲགས་པའི་ཁ་ན་མ་ཐོ་བ། །མ་ཚོར་དགེ་སྡིག་གང་ཡང་མི་གསོག་ལ། །ཚོར་བས་སྡིག་པའི་ལུས་སུ་འགྱུར་བའོ། །དཀར་པོའི་ལས་ནི་ཞར་ལ་སྨོས་གྱུར་ཀྱང་། །ལག་ཏུ་བླང་བྱ་ཆོས་སྤྱོད་ཕར་ཕྱིན་དྲུག །སྦྱིན་དང་ཚུལ་ཁྲིམས་བཟོད་དང་བརྩོན་འགྲུས་དང་། །བསམ་གཏན་ཤེས་རབ་རེ་རེ་ལ་ཡང་ནི། །གསུམ་གསུམ་ཕྱེ་བས་བཅོ་བརྒྱད་དག་ཏུ་འགྱུར། །དམིགས་སུ་བསལ་བ་སྦྱིན་དང་ཚུལ་ཁྲིམས་དང་། །སྒོམ་པ་ལ་སོགས་དགེ་བ་བྱང་ཆུབ་བསྔོ། །དཀར་ནག་གཉིས་པོ་གང་སྤྱད་བྱེད་རྒྱུ་དང་། །དཀར་ནག་ལས་སྤྱོད་འབྲས་བུ་འགྲོ་དྲུག་སྟེ། །དེ་ཡང་ལས་ཀྱི་སྨིན་ལུགས་བཞི་རུ་ཡོད། །ལས་དང་ཉོན་མོངས་ངར་གླུད་ཤེས་པར་བྱ། །མིག་འཕྲུལ་སེམས་ཅན་རྨི་ལམ་ཆགས་སྡང་སྤྱོད། །མོ་ཤམ་བུ་ཡི་སྐེད་ལ་རི་བོང་རྭ་མཚོན་བཙུགས། །རུས་སྦལ་སྤུ་ཡི་གོས་ལ་ནམ་མཁའི་མེ་ཏོག་བརྒྱན། །སེམས་ལ་བཟོ་བྱས་སྐུ་འབག་དག་ལ་ནི། །ན་བཟའ་གསོལ་སོགས་གལ་ནི་ཤིན་ཏུ་ཆེ། །ཞེས་སོ། །ཡི་དྭགས་རྣམས་ནི་སེར་སྣའི་རྒྱུ་ལས་བྱུང་། །འཛམ་གླིང་འོག་ན་དེ་ཡི་གནས་བཞི་ཡོད། །རིགས་ནི་རྣམ་པ་བཞི་རུ་ཤེས་པར་བྱ། ཕྱི་ཡི་སྒྲིབ་པ་ནང་གི་སྒྲིབ་པ་ཅན། །སྒྲིབ་པ་ཅན་གྱི་སྒྲིབ་པ་ཅན་དུ་སྐྱེ། །དེ་ཡི་ཡན་ལག་འཇུར་གེགས་ཁ་འཐོར་བ། །དེ་ནི་མི་ཡི་གནས་ནའང་ཤིན་ཏུ་མང་། །མཁའ་རྒྱུ་ཞེས་བྱ་འགྲོ་ལ་ཕན་གནོད་བྱེད། །ཕྱི་ཡི་སྒྲིབ་པ་ཟས་ནི་རྣག་ཏུ་མཐོང་། །ནང་གི་ཟས་སུ་མཐོང་ནས་ཟོས་དུས་སུ། །ལྕགས་ཀྱི་ཁྲོ་ཆུ་ཁོལ་མས་ནང་ཁྲོལ་སྲེག །བདག་གི་ནོར་ལ་ཆགས་ཤིང་འཁུམས་པས་ལན། །བྱིན་སྐྱེས་བྱིན་པ་མན་ཆད་ཟས་ཀྱིས་ནུབ། །ཟོས་པའི་ཚེ་ན་དབྱུག་ཐོ་བརྒྱ་བརྒྱས་བརྡུང་། །འཇུར་བགེགས་རྣམས་ནི་སྐྱེས་པའི་ཚེ་ན་ཡང་། །སྦྱིན་པ་སྣ་གཅིག་མ་བཏང་ཆུ་ཡང་བརྒྱ་སྲིད་ཙམ། །ཆུ་མིན་ཙམ་སོང་མེ་མདག་སྤུན་དང་འདྲ། །དྲིལ་བས་སེར་སྣའི་རྒྱུ་ལས་བྱུང་བར་ལྟོས། །ཚེ་ཡི་ཚད་ནི་མི་ལོ་ལྔ་བཅུ་ལ། །ཞག་ཏུ་བྱས་པའི་རང་ལོ་ལྔ་བརྒྱའོ། །མི་ཡུལ་གནས་པའི་ཁ་འཐོར་རྣམས་ལ་ནི། །ལུས་ཚད་ཚེ་ཚད་སྡུག་བསྔལ་ཚད་རྣམས་དང་། །རིགས་དང་དབྱིབས་སོགས་བསམ་གྱིས་མི་ཁྱབ་བོ། །བྱོལ་སོང་རྣམས་ནི་འཆལ་པའི་རྒྱུ་ལས་བྱུང་། །བྱིངས་ན་གནས་དང་ཁ་འཐོར་རྣམ་པ་གཉིས། །རྒྱ་མཚོའི་ནང་ན་ཆང་གི་སྦང་མ་ཙམ། །གཟུགས་ཆེ་རི་རབ་ཆུང་བ་ཤིག་སྲོ་ཙམ། །ཚེ་རིང་བསྐལ་པ་ཐུང་བ་ཉི་མ་རེ། །སྡུག་བསྔལ་བདུན་འགྱུར་ཆེ་ཡང་དངོས་མ་བརླག །མེ་གསེབ་མར་བསྐྱུར་བཞིན་དུ་འཆིར་མི་བཏུབ། །འབྲིང་ནི་གཅིག་གིས་གཅིག་ཟ་ཐ་མ་འཚེ་བར་བྱེད། །དམྱལ་བའི་ཆ་འཛིན་བྱོལ་སོང་བསམ་ལས་འདས། །ཁ་འཐོར་བ་ནི་ཀུན་ལ་ཁྱབ་པ་སྟེ། །རྐང་ལག་ཡོད་མེད་འཕུར་དང་འགྲོ་བ་དང་། །སྐྱེ་བའི་ཚུལ་དང་རུས་ཁྲག་ཡོད་མེད་སོགས། །དམྱལ་བ་ཡི་དྭགས་ན་ཡང་བྱོལ་སོང་མང་། །ལྷ་མིན་འདོད་ཁམས་ལྷ་ཡི་གནས་ནའང་ཡོད། །གཟུགས་མེད་གཟུགས་ཁམས་མ་གཏོགས་བཞི་ནའང་ཡོད། །བཞི་པོ་དྲིལ་བས་བྱོལ་སོང་གཅིག་པུ་མང་། །སྡུག་བསྔལ་ཐད་སོར་བརྩི་ཚེ་དངོས་པོར་གསལ། །ངན་སོང་གསུམ་ནི་འཆི་ཀའི་གནས་ཉིད་དང་། །བར་དོའི་དུས་སུ་རྐྱེན་གྱིས་བསྒྱུར་བ་ལས། །ངན་སོང་སྐྱེས་ཟིན་དེ་ནས་རྐྱེན་བསྒྱུར་དཀའ། །ངག་འཁྱལ་ཉེས་སོགས་དྲན་པ་ཉེར་གཞག་བལྟ། །རང་བཞིན་བཅས་པའི་ཁ་ན་མ་ཐོ་བས། །ངན་སོང་གནས་སུ་སྡུག་བསྔལ་དེ་ཙམ་མྱོང་། །རང་བཞིན་བཅས་པའི་དགེ་བ་རྫོགས་པ་ཡིས། །བྲལ་བའི་འབྲས་བུ་མི་ཁོམ་བརྒྱད་པོ་སྤངས། །གནས་སྐབས་འབྲས་བུ་ལྷ་མིའི་རྟེན་གསུམ་ཐོབ། །མཐར་ཐུག་འབྲས་བུ་འོག་ཏུ་བཤད་པར་བྱ། །བྱེད་རྒྱུ་མྱོང་རྒྱུ་དབང་གི་འབྲས་བུ་སྦྱར། །རྒྱུ་རྐྱེན་དུས་དང་གསུམ་གྱིས་འཁོར་བར་འཁྱམས། །རྒྱུ་རྐྱེན་གསུམ་གྱི་ལས་བསགས་སྡུག་བསྔལ་སྤྱོད། །རྒྱུ་རྐྱེན་དུས་དང་གསུམ་གྱིས་འཁྲུལ་པ་ཟློག །རྒྱུ་རྐྱེན་གསུམ་གྱི་ངོ་ཤེས་ཕ་ཡུལ་སླེབ། །ཅེས་སོ། །མ་འཕང་འོག་ན་དམྱལ་ཁམས་བཅོ་བརྒྱད་ནི། །རྒྱུ་ནི་མི་དགེ་བཅུ་ཡི་སྟེང་ན་གནས། །ཁ་སྒྱུར་རེ་རེ་དག་གིས་བྱེད་པས་སོ། །ཚ་གྲང་གཉིས་ནི་ཟུང་འབྲེལ་འདོད་སྙམ་སྟེ། །ཚ་བརྒྱད་ཡང་སོས་ཐིག་ནག་བསྡུས་འཇོམས་དང་། །ངུ་འབོད་དང་ནི་ངུ་འབོད་ཆེན་པོ་དང་། །ཚ་བ་དང་ནི་རབ་ཏུ་ཚ་བ་དང་། །མནར་མེད་པ་ནི་ལྕགས་ཀྱི་ཁང་པ་ནི། །དཔག་ཚད་བརྒྱད་ཁྲིའི་ནང་ཡང་གཅིག་གིས་གང་། །མང་པོ་ཡོད་ཀྱང་དོག་པ་མེད་པར་གནས། །ཚེ་ཚད་ཆེ་ཆུང་མདོ་སྡེ་ཕར་ཕྱིན་ལུགས། །དེ་ཚེ་ཟད་ཀྱང་སྡུག་བསྔལ་ལྷག་མ་བཅུ་དྲུག་ཡོད། །ཤར་ཕྱོགས་མེ་མ་མུར་དང་རོ་མྱགས་འདམ། །སྤུ་གྲིའི་ལམ་དང་རལ་གྲིའི་ནགས་ཚལ་དང་། །ཕྱོགས་བཞིར་སྡུག་བསྔལ་དཔག་མེད་སྤྱོད་པ་ཡིན། །གྲང་བརྒྱད་ཆུ་བུར་ཅན་དང་རྡོལ་བ་དང་། །ཨ་ཆུ་སོ་ཐམ་ཀྱི་ཧུད་པད་ལྟར་གས། །ཨུཏ་ལྟར་གས་དང་པད་ལྟར་ཆེར་གས་དང་། །ཉི་ཚེ་ཉེ་འཁོར་དམྱལ་ཁམས་བཅོ་བརྒྱད་དོ། །འབྲས་མཐོང་ཙ་ན་རྒྱུ་ལ་འབད་པར་རིགས། །རྒྱུ་མཐོང་ཙ་ན་འབྲས་ལ་སེམས་པར་རིགས། །རྒྱུ་འབྲས་གོ་བཟློག་སྐྱེས་པ་སྲིད་པ་ཙམ། །སྡུག་བསྔལ་འཁྲུལ་པས་སྤྱོད་པ་ཡ་རེ་ཆ། །ཞེས་སོ། །ལྷ་གནས་གསུམ་དང་ལྷ་ཡི་ཡུལ་དག་ནི། །རྒྱུ་ནི་དགེ་བཅུ་ཁ་བསྒྱུར་རེ་རེས་བྱས། །ལྷ་མིན་རྒྱུ་ནི་དགེ་བ་ཕྲག་དོག་གིས། །དགེ་བ་ཕྲག་དོག་འདྲེས་པས་འཐབ་རྩོད་བྱེད། །དགེ་བཅུ་ང་རྒྱལ་འདྲེས་པ་ལྷ་ཡི་རྒྱུ། །འདོད་ཁམས་རྒྱལ་ཆེན་རིགས་ནི་རྣམ་བཞི་སྟེ། །གཞོང་ཐོགས་ཕྲེང་ཐོགས་རྟག་མྱོས་རྒྱལ་ཆེན་བཞི། །མངལ་དུ་མ་ཚུད་དུས་ན་མཐུ་ཆེ་ཡང་། །མངལ་དུ་ཚུད་ནས་རྐྱེན་གྱིས་